PATVIRTINTA

Priešgaisrinės apsaugos ir gelbėjimo

departamento prie Vidaus reikalų

ministerijos direktoriaus

2016 m. d.

įsakymu Nr.

**ANIMACINIŲ VAIZDO KLIPŲ KONKURSO ,,PRIE VANDENS ESU SAUGUS“ NUOSTATAI**

**I SKYRIUS**

**BENDROSIOS NUOSTATOS**

1. Šie nuostatai reglamentuoja animacinių vaizdo klipų konkurso ,,Prie vandens esu saugus“ (toliau – Konkursas) tikslą, animacinių vaizdo klipų (toliau – vaizdo klipai) pateikimo reikalavimus, Konkurso eigą, vertinimą ir apdovanojimus.

**2**. **Konkurso tikslas** – formuoti savisaugos įgūdžius, įtvirtinti žmogaus saugos žinias, skatinti mokinius aktyviai domėtis žmogaus saugos klausimais ir išsiugdyti praktinius gebėjimus išvengti rizikos ir pavojų, kylančių žmogaus saugumui prie vandens telkinių.

3. Konkursą organizuoja Priešgaisrinės apsaugos ir gelbėjimo departamentas prie Vidaus reikalų ministerijos (toliau – departamentas).

4. Konkurso dalyviai – Lietuvos Respublikos piliečiai ir gyventojai.

5. Informacija apie Konkursą teikiama departamento interneto svetainėje [www.vpgt.lt](http://www.vpgt.lt/).

6. Konkursas vyksta 2016 m. spalio 12 d. – gruodžio 16 d.

7. Papildomą informaciją apie Konkursą teikia departamento Civilinės saugos valdybos Civilinės saugos planavimo ir koordinavimo skyriaus vyriausioji specialistė Olga Jurkevičienė (Švitrigailos g. 18, Vilnius, tel. (8 5) 271 7508, el. paštas olga.jurkeviciene@vpgt.lt) ir departamento Civilinės saugos valdybos Gyventojų apsaugos organizavimo skyriaus vyresnioji specialistė Loreta Naraškevičienė (Švitrigailos g. 18, Vilnius, tel. (8 5) 271 6896, el. paštas loreta.naraskeviciene@vpgt.lt).

**II SKYRIUS**

**VAIZDO KLIPŲ PATEIKIMO REIKALAVIMAI IR KONKURSO EIGA**

8. Reikalavimai Konkursui pateikiamiems vaizdo klipams:

8.1. vaizdo klipai turi išsiskirti originalumu ir informatyvumu, juose turi būti gvildenama saugaus elgesio prie vandens tema;

8.2. kuriant vaizdo klipus, kitiems autoriams nuosavybės teise priklausančia medžiaga galima naudotis tik gavus raštišką jų leidimą;

8.3. vaizdo klipo trukmė – iki 3 minučių;

8.4. vaizdo klipas turi būti tinkamas transliuoti žiniasklaidoje kaip socialinė reklama.

9. Vaizdo klipų teikimo tvarka:

9.1. Konkurso dalyviai iki 2016 m. lapkričio 18 d. adresu olga.jurkeviciene@vpgt.lt teikia nuorodą į duomenų saugykloje įdėtą vaizdo klipą. Vaizdo klipus rekomenduojama skelbti  nemokamoje <https://www.wetransfer.com/>  arba kitoje vaizdo klipo autoriui priimtinoje duomenų saugykloje (,,debesyse“);

9.2. kiekvienas Konkurso dalyvis gali pateikti ne daugiau kaip 3 vaizdo klipus;

9.3. Konkurso dalyvis, pateikdamas vaizdo klipą, turi nurodyti savo vardą, pavardę, amžių, miestą, el. pašto adresą, vaizdo klipo pavadinimą;

9.4. vaizdo klipai, kurie neatitinka Konkursui pateikiamų vaizdo klipų reikalavimų, nebus vertinami.

**III SKYRIUS**

**VAIZDO KLIPŲ VERTINIMAS IR NUGALĖTOJŲ APDOVANOJIMAS**

10. Vaizdo klipams vertinti yra sudaroma komisija.

11. Kiekvienas vertinimo komisijos narys balais įvertina 10 labiausiai patikusių vaizdo klipų. Vaizdo klipai vertinami 10 balų sistema: 10 balų – didžiausias įvertinimas, toliau balai suteikiami mažėjimo tvarka. Sumuojami visų komisijos narių vertinimo balai. Nugalėtoju tampa vaizdo klipas, surinkęs daugiausia komisijos narių balų.

12. Vaizdo klipų vertinimo kriterijai:

12.1. temos atitikimas;

12.2. įtaiga ir originalumas;

12.3. praktinis pritaikymas.

13. Komisija išrenka vieną Konkurso nugalėtoją, du antrosios vietos laimėtojus ir tris trečiosios vietos laimėtojus. Taip pat išrenkamas populiariausias vaizdo klipas.

14. Konkurso laimėtojai apdovanojami šiais prizais:

14.1. pirmosios vietos laimėtojas – planšetiniu kompiuteriu;

14.2. antrosios vietos laimėtojai – planšetiniais kompiuteriais;

14.3. trečiosios vietos laimėtojai – elektroninėmis skaityklėmis;

14.4. populiariausio vaizdo klipo autorius – išmaniuoju laikrodžiu.

15. Konkurso laureatų apdovanojimo ceremonija vyksta departamente, Švitrigailos g. 18, Vilniuje, 2016 m. gruodžio mėnesį. Konkurso nugalėtojų vardai, pavardės ir vaizdo klipai skelbiami departamento interneto svetainėje [www.vpgt.lt](http://www.vpgt.lt/).

16. Departamentas apdovanoja Konkurso nugalėtojus diplomais ir prizais, organizuoja kavos pertraukėlę ir apsilankymą priešgaisrinėje techninėje parodoje ir Bendrajame pagalbos centre. Departamentui pavaldžios įstaigos organizuoja Konkurso nugalėtojų (ne vilniečių) ir, jei nugalėtojas nepilnametis, – juos lydinčių suaugusių asmenų (pedagogų, tėvų) atvežimą į nugalėtojų apdovanojimo iškilmes Vilniuje ir atgal. Kitų nugalėtojų ir juos lydinčių suaugusių asmenų išlaidų departamentas neapmoka.

**IV SKYRIUS**

**BAIGIAMOSIOS NUOSTATOS**

17. Konkurso dalyvių vaizdo klipai saugomi departamente.

18. Departamentas pasilieka teisę transliuoti ir tiražuoti vaizdo klipus savo nuožiūra, neišmokėdamas jų autoriams honoraro.

19. Dalyvavimas Konkurse reiškia dalyvio sutikimą su visomis Konkurso sąlygomis ir šiais nuostatais.